
AIŠKINAMASIS RAŠTAS
DĖL LIETUVOS RESPUBLIKOS SEIMO STATUTO NR. I-399
208 STRAIPSNIO PAKEITIMO PROJEKTO

.	Įstatymo projekto rengimą paskatinusios priežastys, parengto projekto tikslai ir uždaviniai:
Rengti Seimo statuto 208 straipsnio „Vyriausybės narių atsakymai į klausimus Seimo posėdyje“ pakeitimo projektą paskatino nekonkrečiai nustatyta posėdžio pirmininko teisė leisti arba ne Seimo nariui užduoti papildomą klausimą ministrui Vyriausybės valandos metu. Šio straipsnio 7 dalyje numatyta: „Posėdžio pirmininkas savo nuožiūra gali leisti užduoti papildomus klausimus ministrui, kuris atsakė į klausimą. Tokius papildomus klausimus gali užduoti bet kuris Seimo narys, tačiau pirmenybę turi tas Seimo narys, į kurio klausimą ministras atsakinėjo“. 
Kadangi, šiuo atveju teisė leisti užduoti ar ne papildomą klausimą ministrui, yra posėdžio pirmininko tik asmeninė teisė, galima teigti, kad toks reguliavimas gali diskredituoti Seimo narius ir/ar sudaryti jiems nevienodas sąlygas turėti paklausimo teisę ir galimybę. Todėl šią Seimo statuto nuostatą tikslinga pakeisti. 
Šio įstatymo pakeitimo projekto tikslas yra sudaryti vienodas sąlygas visiems Seimo nariams, Vyriausybės valandos metu uždavusiems klausimą ministrui ir jiems norint papildyti šį paklausimą papildomu klausimu, leisti tokį papildomą susijusį klausimą užduoti.

. Įstatymo projekto iniciatoriai (institucija, asmenys ar piliečių įgalioti atstovai) ir rengėjai:
Seimo narys Bronis Ropė 

. Kaip šiuo metu yra reguliuojami įstatymo projekte aptarti teisiniai santykiai:
Šiuo metu Seimo statuto 208 straipsnio „Vyriausybės narių atsakymai į klausimus Seimo posėdyje“ 7 dalyje numatyta, kad posėdžio pirmininkas savo nuožiūra gali leisti Seimo nariams užduoti papildomus klausimus ministrui, kuris atsakė į klausimą. Tokius papildomus klausimus gali užduoti bet kuris Seimo narys, tačiau pirmenybę turi tas Seimo narys, į kurio klausimą ministras atsakinėjo.

. Kokios siūlomos naujos teisinio reguliavimo nuostatos ir kokių teigiamų rezultatų laukiama:
Įstatymo projektu siūloma sudaryti vienodas sąlygas, t. y. teisę ir galimybę visiems Seimo nariams, kurie Vyriausybės valandos metu uždavė klausimą ministrui ir jiems norint papildyti šį paklausimą papildomu klausimu, leisti tokį papildomą susijusį klausimą užduoti. Kad dėl papildomų klausimų posėdis neužsitęstų ir šia teise nebūtų piktnaudžiaujama, siūloma šią teisę (užduoti papildomą susijusį klausimą) suteiki tik Seimo nariui, kuris uždavė ministrui klausimą, nepaliekant šios teisės kitiems Seimo nariams. Jei toks poreikis kiltų kitiems Seimo nariams, jie šią teisę galėtų įgyvendinti individuliai, t. y. paklausti ministro raštu, paklausti kitos Vyriausybės valandos metu ar atskiro susitikimo su ministru metu.  

. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta:
Neigiamų pasekmių priėmus Įstatymą nenumatoma.

. Kokią įtaką priimtas įstatymas turės kriminogeninei situacijai, korupcijai:
Priimtas įstatymas įtakos korupcijai neturės.

. Kaip įstatymo įgyvendinimas atsilieps verslo sąlygoms ir jo plėtrai:
Įstatymo įgyvendinimas neigiamos įtakos verslo sąlygoms ir jo plėtrai neturės, kadangi su verslo plėtra įstatymo pakeitimo projektas nesusijęs.

. Ar įstatymo projektas neprieštarauja strateginio lygmens planavimo dokumentams:
Įstatymo projektas neprieštarauja strateginio lygmens planavimo dokumentams.

. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios:
Priėmus įstatymo projektą, kitų įstatymų keisti nereikės.

. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka:
Įstatymo projektas parengtas laikantis Lietuvos Respublikos valstybinės kalbos ir Lietuvos Respublikos teisėkūros pagrindų įstatymų reikalavimų. Įstatymo projekte naujų sąvokų ir terminų nepateikiama.

. Įstatymo projekto atitiktis Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus:
Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.

. Jeigu įstatymui įgyvendinti reikia įgyvendinamųjų teisės aktų – kas ir kada juos turėtų priimti: 
Pritarus įstatymo projektui įgyvendinamųjų teisės aktų nereikės.

. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais):
Valstybės lėšų įstatymo įgyvendinimui neprireiks.

. Įstatymo projekto rengimo metu gauti specialistų vertinimai ir išvados:
Negauta.

. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis:
Reikšminiai Įstatymo projekto žodžiai: „papildomas klausimas ministrui“.

. Kiti, iniciatorių nuomone, reikalingi pagrindimai ir paaiškinimai:
Nėra.


Teikia
Seimo narys:			                                  Bronis Ropė 



